<classify> Shirikisho la soka nchini TFF lipo katika mikakati ya kuanzisha vituo vinane vya maendeleo ya soka vitakavyosaidia katika kutoa kozi mbalimbali za kwa walimu katika maeneo mbalimbali nchini. Akifunga Mafunzo ya makocha wa soka la vijana Mkurugenzi wa Ufundi wa TFF Ammy Ninje alisema vituo hivyo vitatoa kozi mbalimbali na vitasaidia katika ufundishaji ikiwemo soka la vijana na kwamba kimoja kitakuwa mkoani hapa.Vituo hivyo vitakavyoanzishwa vitakuwa mahususi kutoa mafunzo na semina mbalimbali kwa walimu vikilenga katika kusaidia soka la vijana kwani siku zote mpira unaanzia ngazi ya chini , alisema Ninje.Alisema katika kozi iliyomalizika Arusha aliwasihi walimu wote walioshiriki wayafanyie kazi yote waliyofundishwa ili wabadilike katika ufundishaji soka ya vijana. Ninje aliwasihi makocha wote walioshiriki kozi hiyo kupambana kusogeza mbele soka kwani vipaji vipo tatizo hakuna walimu wazuri wa kuviinua na kubainisha kuwa kipaji bila malengo ni bure wanahitaji kuelewa wanapocheza mpira ni jinsi gani watafundisha.Kwa upande wake Mkufunzi aliyeendesha kozi hiyo kutoka Shirikisho la soka la Kimataifa FIFA ambaye ni kocha wa zamani wa Taifa Stars, Jan Paulsen alisema kufanyika kwa kozi hiyo kutasaidia kutoa matokeo chanya kwa wote walioshiriki kufanyia kazi yale waliyoyapata.Katika Maendeleo ya Soka la vijana lazima kuwepo na ligi mbalimbali za vijana kwa umri tofauti ambazo zitasaidia katika kuibua vipaji kutokana na kuwa makocha mbalimbali wanaoshiriki mafunzo ya ukocha kwa vijana itasaidia kutumia ujuzi wao katika ligi hizo kutambua wapi wamepiga hatua katika ufundishaji, alisema Paulsen.Naye kocha mkuu wa Taifa Stars, Emmanuel Amunike alisema makocha wakatumie vyema ujuzi na elimu waliyoipata kuhakikisha wanasaidia soka la vijana kupiga hatua. Kozi hiyo iliandaliwa na Taasisi ya kuinua na kukuza vipaji kwa vijana ya Future Stars academy kwa kushirikiana na chama cha soka Arusha ARFA, chama cha makocha Tanzania TAFCA na TFF.Makocha 46 kutoka mikoa ya Arusha,Pwani, Kilimanjaro, Manyara,Dar es Salaam, Zanzibar nan chi jirani ya Kenya walishiriki kozi hiyo iliyofanyika kwa siku tano  <topic>: MICHEZO 